Boasson Hagen med watt-rekord i går
Han satt i et stjernespekket brudd, og ble «bare» nummer tre. Men en titt på wattmåleren han hadde festet til sykkelen, var likevel oppløftende lesning: For Boasson Hagen har aldri produsert mer watt – eller kraft ned i pedalene – enn han gjorde under gårsdagens spurt. – Det sier noe om prestasjonen, og nivået på dem han spurtet mot. Edvald har aldri vært sterkere enn han er akkurat nå, sier trener Fredrik Mohn til VG. Alexander Kristoff produserte tidligere i Tour de France 1700 watt over fem sekunder i en spurt, avslørte lagledelsen i Katusha. Så du denne? Holst Enger ga pappa «caramba-sjokk» Fredrik Mohn vil ikke ut med det nøyaktige makstallet for Boasson Hagen i går. Men treneren var fornøyd med det Boasson Hagen leverte. – 99 prosent av det han gjorde, var veldig bra, sier han.Det er 1820 dager siden Edvald Boasson Hagen sist vant en etappe i Tour de France. I går brukte han krefter på å komme med i det avgjørende bruddet. Der kjempet han blant annet mot verdensmester Peter Sagan, Greg van Avermaet og hele tre Orica-ryttere. Til slutt vant Michael Matthews (Orica) etappen, noen få centimetere foran Sagan og Boasson Hagen. – Det er surt. Jeg ville heller vunnet, smiler nordmannen til VG mens han triller rolig mot dopingkontrollen i den franske yen Revel. Trolig Kristoff-spurt! Følg dagens Tour-etappe her Han var kanskje skuffet, men skjulte det som vanlig godt. – Spurten var bra, men de andre var bedre enn meg i dag, sier 29-årigen. Ved lagbussen til Dimension Data, møtte VG sportsdirektør Rolf Aldag. Han har kjent Boasson Hagen helt siden opplendingen ble proff i 2008. – Jeg er helt sikker på at det ikke er «over» for Edvald. Han får flere sjanser som denne, sier Aldag.En offensiv Boasson Hagen herjet tidvis med verdens beste sykkelryttere i HTC-tiden. Deretter tilbrakte han fem år som hjelperytter i Team Sky. Å gå fra den rollen, tilbake til å bli en «vinnerskalle» igjen, er vanskeligere enn mange tror, sier kilder VG har vært i kontakt med under Tour de France. Og det tar tid. Nå virker Boasson Hagen definitivt å være tilbake. – Som hjelperytter mister man rutinen i det å forsøke å vinne. For man opplever aldri det samme presset. Man mister også gleden av seier, for man smaker aldri på det lenger. Det er en prosess å huske tilbake til hva man er god på og hvordan det føles. Og så bare gjøre det, sier han. Så du denne? Norsk Tour-rytter truffet av brennevin Han vil ikke si at Boasson Hagen var en dårligere rytter i Team Sky enn hva han er i dag. – Men nå finner han tilbake til det han er best på: Å vinne. Så rolig og snill som han er, er han likevel en vinnertype. Fredrik Mohn fikk ikke jobbe med Boasson Hagen mot slutten av tiden i Team Sky. Nå er han tilbake som trener for Dimension Data-rytteren. – Dette handler ikke bare om watt og tråkkfrekvens. Det er også snakk om «timing». Jo flere spurter man kjører og vinner, jo bedre får man justert timingen. Det tar tid når man har vært borte en stund, forteller han.Rolf Aldag mener Boasson Hagen har gode vinnersjanser kommende mandag. Den 16. etappen avsluttes med en bakkespurt på brostein i sveitsiske Bern. – Husk hvor god han er på brostein. Og husk hvor mye kraft han produserer, smiler tyskeren mens han lener seg på lagbussen i Revel. – Det ryktes at Mark Cavendish kan gi seg tidlig i Tour-en, for å lade opp til OL. Blir Edvald i så fall «nummer én» på Champs-Elysees? – Med eller uten Cavendish ser jeg på Edvald som en rytter som kan gå tidlig, helt fra svingen. Jeg er sikker på at Edvald har potensial til å gjøre noe så spesielt. Uavhengig av Cavendish, sier Aldag.
Edvald Boasson Hagen (29) tapte gårsdagens spurt med noen få centimeter. Men nordmannen har aldri – noensinne – vært sterkere enn han er akkurat nå.